ຄວາມອຶດຫິວ ໃນໂລກ ກຳລັງເພີ້ມຂຶ້ນ ແຕ່ ປັນຍາປະດິດ ອາດຊ່ວຍໄດ້
ບັນຫາທ້າທາຍຫຼາຍຢ່າງ ຍັງຂັດຂວາງບໍ່ໃຫ້ເທັກໂນໂລຈີ ໃຫ້ການຊ່ອຍເຫຼືອ ໃນການລ້ຽງດູ ພວກອຶດຫິວ ຢູ່ໃນບັນດາປະເທດ ທີ່ກຳລັງພັດທະນາ.
ເຖິງແມ່ນວ່າ ໂລກຈະອຸດົມສົມບູນ ໄປດ້ວຍອາຫານກໍຕາມ ແຕ່ວ່າ ອົງການສະຫະປະ ຊາຊາດລາຍງານວ່າມີ 815 ລ້ານຄົນຫລື 11 ເປີເຊັນຂອງປະຊາກອນໂລກ ແມ່ນອຶດ ຫິວໃນປີ 2016 ຄວາມກ້າວໜ້າທາງດ້ານເທັກໂນໂລຈີ ແລະປັນຍາປະດິດ ຫລື AI ສາມາດຊ່ວຍສະໜອງອາຫານໃຫ້ແກ່ພວກເຂົາເຈົ້າໄດ້ ແຕ່ວ່າ ມີຄວາມຫຍຸ້ງຍາກຫລາຍ ຢ່າງ ທີ່ເຮັດໃຫ້ເທັກໂນໂລຈີປະ ເພດນີ້ອັນທໍາອິດຂອງໂລກບໍ່ສາມາດໄປເຖິງປະຊາຊົນ ຢູ່ໃນໂລກກໍາລັງພັດທະ ນາໄດ້ ອິລີຊາເບັດ ລີ, ນັກຂ່າວວີໂອເອ ມີລາຍລະອຽດກ່ຽວກັບ ເລື່ອງນີ້ ຊຶ່ງບົວສະຫວັນ ຈະນໍາມາສະເໜີທ່ານ ໃນອັນດັບຕໍ່ໄປ ນຶ່ງໃນ 9 ຄົນໃດ ຢູ່ໃນໂລກນີ້ແມ່ນໄດ້ຮັບຜົນກະທົບຈາກໄພອຶດຫິວ ແລະຕົວເລກນັ້ນ ກໍາລັງຖີບຕົວສູງຂຶ້ນນັບມື້ ນອກເໜືອຈາກຄວາມທຸກຈົນແລ້ວ ຍັງມີສາເຫດອື່ນຫຼາຍ ຢ່າງອີກທີ່ພາໃຫ້ເປັນເຊັ່ນນັ້ນ ທ່ານໂຣເບີດ ອອປ (Robert Opp) ຈາກໂຄງການອາຫານໂລກຂອງອົງການສະຫະ ປະຊາຊາດກ່າວວ່າ “ ອົງການມະນຸດສະທໍາໄດ້ຫັນໄປຫາເທັກໂນໂລຈີໃໝ່ ເຊັ່ນ AI ຫລື ປັນຍາປະດິດ ເພື່ອ ຕໍ່ສູ້ກັບການຂາດຄວາມໝັ້ນຄົງດ້ານອາຫານຢູ່ໃນໂລກ ທ່ານອອປ (Opp) ກ່າວເພີ້ມອີກວ່າ ປັນຍາປະດິດສາມາດທີ່ຈະວິໄຈຂໍ້ມູນຈໍານວນໃຫຍ່ຫລວງເພື່ອຊ່ວຍໃຫ້ຊາວນາ ຊາວ ສວນຢູ່ ໃນປະເທດກໍາລັງພັດທະນາ ແລະໃນຂົງເຂດ ທີ່ໄດ້ຮັບຜົນກະທົບຈາກຄວາມ ຂັດແຍ້ງແລະໄພທໍາມະຊາດ ຈາກນັ້ນຊາວນາກໍສາມາດເຂົ້າເຖິງຂໍ້ມູນດັ່ງກ່າວໄດ້ໂດຍ ໃຊ້ໂທລະສັບສະຫລາດ ຫລື Smartphone ທ່ານ ອູຢີ ສະຕວາດ (Uyi Stewart) ຈາກມູນນິທິ ບີລ ແລະມີລິນດາ ເກດສ໌ ໃຫ້ຄໍາ ເຫັນວ່າ ແຕ່ວ່າ ຄົນຢູ່ໂລກທີ່ກໍາລັງພັດທະນາ ມັກຈະເປັນຄົນທີ່ໄດ້ຮັບເທັກໂນໂລຈີໃໝ່ລຸນຫຼັງ ໝູ່ ທ່ານ ສະຕວາດ (Stewart) ຍັງເວົ້າອີກວ່າ “815 ລ້ານຄົນແມ່ນອຶດຫິວ ແລະຂ້າພະເຈົ້າສາມາດພະນັນກັບທ່ານໄດ້ເລີຍວ່າ ເກືອບ ຮອດ 814 ລ້ານຄົນໃນຈໍານວນ 815 ລ້ານຄົນນັ້ນ ແມ່ນບໍ່ມີໂທລະສັບສະຫລາດ ຫລື Smartphone ເລີຍ ” ແລະເຖິງແມ່ນວ່າ ພວກເຮົາມີເທັກໂນໂລຈີແລ້ວ ກໍຍັງມີອຸປະສັກດ້ານອື່ນອີກດັ່ງທີ່ທ່ານ ສະຕວາດ (Stewart) ອະທິບາຍວ່າ “ຄົນເຫລົ່ານີ້ ຫລາຍໆຄົນທີ່ພວກເຮົາເວົ້າວ່າເຂົາເຈົ້າອຶດຫິວ ພວກເຂົາເຈົ້າບໍ່ຮູ້ພາສາ ອັງກິດ, ສະນັ້ນ ເມື່ອເຮົາໄດ້ຮັບຄວາມຮູ້ຈາກເທັກໂນໂລຈີປະເພດນີ້ແລ້ວພວກເຮົາຈະ ເອົາມັນໄປໃຫ້ພວກເຂົາເຈົ້າໃຊ້ໄດ້ແນວໃດ ” ເຖິງແມ່ນວ່າ ມັນຕ້ອງໃຊ້ເວລາ ເພື່ອຈະເຮັດໃຫ້ເທັກໂນໂລຈີໃໝ່ນີ້ ໄປເຖິງໂລກກໍາລັງ ພັດທະນາໄດ້ ແຕ່ວ່າຍັງມີຄວາມຫວັງຫລາຍຢູ່ວ່າ ຄວາມກ້າວໜ້າແບບນີ້ຈະຕົກໄປເຖິງ ຊາວນາ ຊາວສວນຢູ່ໃນຂົງເຂດທີ່ປະສົບກັບຄວາມຂາດເຂີນອາຫານໄດ້ ທ່ານ ເທັດດີ ບີເຄລ (Teddy Bekele) ທີ່ອົງການແລນ ໂອເລັກສ໌ (Land O’ Lakes) ໃຫ້ຄວາມເຫັນວ່າ ບັນດາຄົນທີ່ເຮັດວຽກ ໃຫ້ແກ່ອົງການມະນຸດສະທໍາ ເວົ້າວ່າ ພວກນັກປະກອບການຕ່າງໆ ຕ້ອງໄດ້ເບິ່ງນອກເໜືອໄປຈາກປະເທດຂອງພວກເຂົາເຈົ້າອີກ ເພື່ອຈະປັບເທັກໂນໂລຈີ ໃໝ່ ທີ່ໃຊ້ຕໍ່ສູ້ກັບໄພອຶດຫິວຂອງໂລກ ແລະພວກຊາວນາ ຊາວສວນຈະຕ້ອງໄດ້ຮັບການ ຝຶກອົບຮົມ ເພື່ອໃຫ້ພວກເຂົາເຈົ້າສາມາດ ທີ່ຈະຄວບຄຸມປັນຍາປະດິດຊ່ວຍເອົາອາຫານ ໄປໃຫ້ພວກຄົນອຶດຫິວຢູ່ ໃນປະເທດທີ່ກໍາລັງພັດທະນາຂອງໂລກໄດ້